**Oppdatert budsjettinnspill 2024**

Helsetjenestens driftsorganisasjon

for nødnett HF (HDO)

Versjon 0.9

Lars Erik Tandsæther Gjøvik 11.09.2024

Administrerende direktør

# Innledning

Budsjett 2024 tar utgangspunkt i Økonomisk langtidsplan 2024-2027, som ble behandlet av Styret i HDO HF 30.mars 2023 (sak nr. 51-2023) og oversendt eierne, de regionale helseforetakene, 5. april 2023. AD-møtet behandlet ØLP i sitt møte 19. juni og ga følgende tilbakemelding for HDO HF:

*Innspillet til økonomisk langtidsplan for 2024-2027 vil bli benyttet som grunnlag ved behandling av budsjettet for 2024. Det kan bli stilt krav til kostnadsbesparelser ut over det som inngår i foretakets egne innspill for 2024. Foretaket skal påvise forbedret produktivitet og effektivitet på samme måte som andre helseforetak. Generelt må de felleseide helseforetakene påregne at de økonomiske rammene som virksomheten skal prioriteres innenfor vil bli strammere i fremtiden. Foretaket skal budsjettere med et resultat om lag i balanse, og det skal redegjøre for planlagte drifts- og investeringsprosjekter i budsjettinnspillet hvert år. Budsjettrammen både for drift og investering skal godkjennes av eierne årlig. Større investeringer og investeringer som krever et særskilt grunnlag for avgjørelse skal i tillegg fremmes for AD-møtet som egen sak og avgjøres av AD-møtet, uavhengig av beløp på investeringen.*

Budsjettet for 2024 er utarbeidet for å gi best mulig støtte til oppgavene HDO er pålagt iht. oppdragsdokumentet. AD-møtets tilbakemeldinger er innarbeidet i dette innspillet til budsjett.

# Virksomhetsspesifikke oppdrag til HDO

I Oppdragsdokument 2023 gis HDO ti spesifikke oppdrag, hvor alle forventes videreført i 2024. Oppgaver fra tidligere oppdragsdokument som ikke er sluttført, står fortsatt ved lag. Av tidligere oppdrag fremheves spesielt oppdraget om eierskap, forvaltning og finansiering av nødnettutstyr som svært sentralt for HDO sin virksomhet.



Tabell 1 Virksomhetsspesifikke oppdrag til HDO

# Vesentlige endringer fra økonomisk langtidsplan 2024 – 2027

Innspill til budsjett 2024 er noe høyere enn ØLP 2024 - 2027, med følgende vesentlige endringer

* Oppdraget om medialogg som var planlagt med investeringsmidler kun i 2023 ble besluttet utsatt for å tilpasse seg fremdriftsplanen til KAK prosjektet. Som følge av utsettelsen har HDO forskjøvet 8 MNOK av totalrammen på 28,75 MNOK avsatt til Medielogg i investeringsbudsjett 2023 til investeringsbudsjett 2024. 3 MNOK gjelder prosjektgjennomføring, mens resterende 5 MNOK gjelder kjøp av datalagringsplass til medieloggtjenesten.
* Som positivt resultat etter gjennomført anskaffelse og signering med Frequentis AG som KAK leverandør 08.09.2023 er det utarbeidet nytt business case (BC 7) jf. styresak 34-2023. I BC 7 legger HDO til grunn en betydelig lavere kostnad knyttet til leverandør av ny kontrollromsløsning. HDO må i tillegg omdisponere IKT-investeringer og fremskynde lisenskjøp til 2023 for å ivareta forpliktelser i kontrakten med Frequentis jf. styresak 35-2023 og AD-sak Omdisponering av investeringsmidler til AD-møte 25.september 2023. Samlet medfører endringen en vesentlig reduksjon i investeringsbehov i 2024.
* Sammenlignet med ØLP øker kostnadene til lisenser i innspill til budsjett med 17,6 MNOK. Se detaljer i kapittel om kostnader.
* HDO har gjort en vurdering rundt bruk av innleide ressurser og faste ansatte. Som et resultat legger budsjettet opp til en økning sammenlignet med ØLP på totalt fem nye årsverk fordelt på tre faste, ett engasjement og en trainee. Det foreslås en reduksjon av kostnad til tjenestekjøp tilsvarende kostnad med de nye årsverkene.

# Budsjettforutsetninger

Det legges til grunn at de oppdrag som er gitt tidligere år skal videreføres i 2024 jf. Oppdragsdokument 2023: «*Enkelte styringsbudskap fra tidligere års oppdragsdokumenter vil kreve oppfølging uten at de er spesielt omtalt i årets dokument*».

Eventuelle kostnader som følge av nye oppdrag fra eierne som ikke er tatt med i budsjettprosessen, vil komme i tillegg til dette budsjettet.

Budsjettet inkluderer midler til nødvendig utskifting av radioterminaler hos både kommune- og spesialisthelsetjenesten. Kontrollromsutstyr som HDO eier og forvalter vil bli oppgradert i påvente av ny kommunikasjonsløsning, men det er ikke satt av penger for å løse funksjonelle brukerbehov eller behov for ny funksjonalitet i grensesnittet mot AMK IKT prosjektet.

Budsjettet inkluderer ikke midler til å anskaffe, erstatte eller reparere helikopterradioterminaler for Luftambulansetjenesten (LAT HF). Disse radioterminalene er vesentlig dyrere enn radioterminalene til de øvrige brukergruppene. Kostnader til helikopterradioterminaler viderefaktureres LAT HF i henhold til inngått avtale. HDO bemerker spesielt pågående dialog med LAT HF om deres radioutstyr i helikopter for bruk i Nødnett som er varslet «end of support» i ØLP perioden.

Det forutsettes at dagens brukerbetalingsmodell og modell for finansiering av nødnett infrastruktur blir videreført.

HDO har i budsjett 2024 lagt til grunn en EUR/NOK-kurs på 11,6 og USD/NOK-kurs på 10,6.

Avdrag på lån utbetalt i 2024 forutsettes betalt fra påfølgende år.

Det forutsettes at AD-sak om omdisponering av investeringsmidler fremlagt i AD-møtet 25. september godkjennes. I tillegg forutsettes det at det inngås en 5 års avtale på VMware lisenser høsten 2023 med forskuddsbetaling for avtaleperioden.

Eiernes forutsetninger som gjelder omsetning, personalkostnader, investeringer og drift, lånebehov og regnskapsprinsipper er lagt til grunn for budsjettet.

Budsjett 2024 inkluderer flere satsninger som beskrevet i kapittel om investeringer og er i henhold til ØLP 24-27. Satsningene vil være gjenstand for egne beslutningsprosesser for investeringsmidler før de iverksettes.

# Effektiviseringstiltak

Det kommer frem i oppdragsdokumentet at HDO skal dokumentere gevinster og gevinstrealisering som oppnås både internt i foretaket og i helseforetaksgruppen. For 2023 var effektiviseringskravet 0,5 %.

HDO beskriver i ØLP 2024 – 2027 hvordan ABE hentes i ØLP perioden med størst potensiale for innsparing i slutten av perioden. For 2024 er det identifisert følgende gevinster og gevinstrealisering

Ny kommunikasjonsløsning for akuttmedisinsk kjede (KAK)

KAK 2 anskaffelse ble igangsatt på bakgrunn av godkjent investeringsramme på 160 MNOK (uten usikkerhetspåslag) og ramme for driftskostnader på 224 MNOK over 10 år. Pris i vinnende leverandørs tilbud for investeringskostnader er 115,8 MNOK, og driftskostnader over 10 år er 138 MNOK.

Analysen av business case versjon 7 viser at både investeringene og driftskostnadene blir betydelig lavere etter gjennomført KAK 2 anskaffelse sammenlignet med business case 6 (kostnadsrammen). Prosjektet oppnår lønnsomhet (payback) i 2028, hvilket er 3 år tidligere enn det som var forventet i business case 6 som lå til grunn for anskaffelsen.

HDO vil gjennom 2024 arbeide med å realisere den nye løsningen og starter arbeidet med å hente ut gevinstene både for kommuner og helseforetak.

Nasjonal medielogg

I 2023 anskaffer HDO i tråd med oppdragsdokument nasjonal løsning for lydlogg/medielogg som skal erstatte 4 regionale løsninger samt dagens løsning benyttet av legevaktsentralene. De regionale helseforetakene og landets kommuner sparer betydelige ressurser ved at HDO gjennomføre felles anskaffelsesprosess, implementering og integrasjon i 2024.

Nytt nødnett

Nytt nødnettprosjektet gjennomført i regi av HDO reduserer de regionale helseforetakenes behov for å ha et relativt tungt teknisk prosjekt gående gjennom flere år. HDO sikrer prosjektgjennomføring for alle kunder, og fordeler kostnader for deltagelse utover på både kommune- og spesialisthelsetjenesten. Faktisk besparelse for helsetjenesten er ikke beregnet.

# Kostnader

Totale kostnader i innspill til budsjett 2024 er 320,5 MNOK, som er 24,8 MNOK over ØLP 2024-2027. De største endringene er økte kostnader til lisenser, økte avskrivninger som følge av fremskyndede investeringer til 2023, økte finanskostnader og 5 ekstra årsverk som kompenseres med lavere kostnader til innleie og frikjøp av personell. Tabell 2 viser kostnadene for budsjett 2024, samt sammenligning mot ØLP for 2024.

**

Tabell 2 Driftsbudsjett mot ØLP

De vesentligste kostnadene for HDO i budsjett 2024 er personalkostnader (33%), lisenskostnader (28%), avskrivninger (13%) og tjenestekjøp (7%).

Personalkostnader:

HDO benytter tjenestekjøp og frikjøp fra tjenesten der hvor det er vurdert som kostnadsbesparende og nødvendig. Eksempler på tjenestekjøp og frikjøp er juridisk bistand, regnskaps- og revisjonstjenester, innkjøpskompetanse, instruktører fra helseforetak og kommuner, samt lokalt tilstedeværende teknisk personell fra de regionale IKT enhetene. I tillegg benyttes noe konsulentbistand for å sikre riktig kompetanse og kapasitet i definerte og tidsavgrensede prosjektoppgaver. Bruk av ekstern bistand er vurdert opp mot det totale risikobildet i HDO.

Antallet ansatte i budsjett 2024 øker med tre faste og to midlertidige medarbeidere innenfor områdene sikkerhet og applikasjonsdrift. Med denne økningen vil foretaket totalt ha 96 ansatte i 2024, av disse er 88 faste ansatte. Som følge av omorganisering og etablering av produktteam i HDO, er foretaket nå trygge på områdene det er behov for å rekruttere faste årsverk. Samtidig reduseres behovet for tjenestekjøp.

HDO har gjennom arbeidet med KAK prosjektet betydelig styrket sin basisinfrastruktur blant annet med en forbedret IT-plattform for distribusjon av løsningene til kundene, og en helt ny tjenesteplattform for IP basert talekommunikasjon (telefoni) som skal danne grunnlaget for sikre og stabile leveranser av funksjonalitet til sluttbrukerne. Erfaring med å bygge opp den nye basisinfrastrukturen kombinert med å håndtere det stadig økende trusselbildet knyttet til informasjonssikkerhetshendelser gjør at HDO vurderer det som nødvendig å justere bemanningen utover tidligere beregninger.

Som beskrevet i ØLP 2024 – 2027 og som ytterligere detaljert i kapittelet «Satsninger i budsjett 2024» ønsker HDO i samråd med kundene og i tråd med eiernes målsetting og strategisk utvikling av HDO, å forberede nye satsningsområder. En utvidelse av HDO sin tjenesteportefølje med for eksempel et nasjonalt prehospital datavarehus for styring og forskning vil kreve noe bemanning. Ressursene skal etter at løsningen er implementert kontinuerlig jobbe sammen med helsetjenesten for å samle data inn i løsningen og ikke minst tilby data ut til helsetjenesten, til myndigheter, til forskningsinstitusjoner og andre som har adgang til denne typen data. Videre er det ikke avklart om de nye tjenestene som er beskrevet skal driftes av HDO på HDO sin IT-plattform eller om de skal anskaffes som en form for skytjeneste. Uavhengig av driftskonsept er det behov for ressurser som enten drifter løsningen selv eller som følger opp underleverandører.

Oppsummert mener HDO at en økning på fem ansatte for å håndtere den planlagte økningen i tjenesteporteføljen er nøkternt. Dette kombinert med leverandøren Frequentis sin ambisiøse plan i KAK prosjektet gjør økningen helt nødvendig for at arbeid med de beskrevne satsningene skal kunne påbegynnes og for at sikker og stabil drift av eksisterende kommunikasjonsløsninger ivaretas.

HDO anser risikoen med å øke antall faste ansatte som lav siden det i de kommende år er flere ansatte som når pensjonsalder. På den måten vil det være mulig å justere antallet faste ansatte hvis oppdragsmengden til foretaket endres, eller hvis nye satsninger ikke realiseres.

Avskrivninger:

Som følge av KAK prosjektets behov for å ferdigstille IT plattform tidligere enn planlagt ble det i AD sak 25. september 2023 godkjent å gjennomføre investeringer planlagt i 2024 allerede i 2023. Endringen medfører 2 MNOK høyere avskrivningskostnader i 2024 sammenlignet med ØLP.

Lisenser:

Ved utarbeidelse av ØLP 2024 – 2027 underestimerte HDO kostnader for lisenser både til dagens kontrollromsløsning og til IT-plattform som skal understøtte fremtidens kontrollromsløsning levert av KAK prosjektet. Det ble laget estimater basert på kjente priser og kjente prismodeller korrigert med deflator fremfor blant annet å lytte til Gartner som i sine spådommer [[1]](#footnote-2)er tydelige på at inflasjon vil ha permanent innvirkning på SaaS og programvarekostnader de kommende årene. Gartner er også tydelig på at leveranøren hyppigere en tidligere vil endre på sine lisensmodeller for å sikre egen inntekter. I tillegg var det i ØLP ikke hensyntatt at IT-plattformen for KAK skulle ferdigstilles i 2023, dette gir økte lisenskostnader i budsjett 2024 tilhørende IT-plattformen.



Sammenlignet med ØLP øker kostnadene til lisenser i innspill til budsjett med 17,6 MNOK.

Av disse er om lag 6,2 MNOK tilhørende VMware og Microsoft som følge av behovet for å lisensiere IT-plattformen tidligere på året og kostnadsutviklingen i markedet. Lisens- og supportavtalen med Frequentis tilhørende dagens kontrollromsløsning har økt med 3,4 MNOK som følge av vesentlig høyere inflasjon i Østerrike enn HDOs deflator, samt svak norsk kronekurs. I tillegg er det en økning i lisenskost på 4,1 MNOK til Motorola for KAK prosjektet sin tilkobling mot Nødnett som ikke var hensyntatt i ØLP.

Resterende gap mot ØLP på 3,9 MNOK forklares med svak kronekurs og kostnadsutvikling i markedet, i tillegg til noen lisenser som ikke var inkludert i ØLP men som foretaket har behov for, blant annet knyttet til antivirusprogramvare.

Finanskostnader:

Den vesentlige økningen på finanskostnader forklares med at renter på lån har økt vesentlig siden ØLP 2024-2027 ble spilt inn. I henhold til eiernes rentetabell er gjeldende rente for 2024 4,2%, noe det er tatt høyde for i budsjett 2024.

# Investering

HDO legger i dette budsjettet opp til en total investeringsramme på 123,3 MNOK som er i 52,8 MNOK lavere enn innspill til ØLP for 2024. Avviket i investeringsbudsjettet skyldes i hovedsak lavere leverandørkostnad etter KAK 2 anskaffelsen, fremskyvning av investeringer til IT-plattform fra 2024 til 2023 (ref. AD sak om omdisponering av investeringsmidler 25. september), samt reduksjon i midler til satsninger.

Etter godkjenning av styresak 31-2023 inngikk HDO den 8. september 2023 en fastprisavtale (KAK 2 anskaffelsen) med Frequentis AG om kjøp av applikasjon/programvare til KAK prosjektet. Fremforhandlet kostnadsnivå er betydelig lavere enn kostnadsrammen som lå til grunn for anskaffelsen og for ØLP 2024 – 2027. Oppdatert kostnadsnivå for hele KAK prosjektet er oppsummert i business case versjon 7 som ble behandlet av HDO sitt styre i styresak 34-2023 og av AD møtet 25. september 23. Det oppdaterte kostnadsnivået og Frequentis sin fremdriftsplan for prosjektet er lagt til grunn ved utarbeidelse av dette budsjettinnspillet for 2024.

Budsjettinnspillet inneholder investeringsmidler til kjøp av maskinvare benyttet både til kontrollrom, telefoni- og videoløsninger for tjenesteproduksjon til kunder i tråd med HDO sitt oppdrag. Det utarbeides finansieringsmodeller for hver tjeneste slik at faktiske kostnader + et påslag for å dekke andel av foretakets administrasjon dekkes inn av den kommunen eller det helseforetaket som bestiller tjenesten. I innspillet er det lagt til grunn et estimert behov for maskinvare som kan variere avhengig av etterspørsel. Ved stor etterspørsel anbefales det at HDO gis handlingsrom innenfor godkjent investeringsramme til å omdisponere midler mellom telefoni- og videoløsninger slik at tjenestens behov dekkes.

Satsninger innenfor investeringsområdet er spesifikt merket i tabell 3 og vil være gjenstand for egne godkjenningsprosesser med styret og ved behov i AD-møtet i tråd med eiernes tilbakemelding på ØLP 2024 – 2027. Satsningen i tabellen knyttet til Nytt Nødnett (NN) som ligger i ØLP er ikke tatt med i budsjett 2024 siden det gjennomføres forprosjekt i hele 2024.

##

Tabell 3 Investeringsbudsjett 2024

## Kontorbygg:

Investeringen gjelder bygningsmessige tiltak i form av utforming av nye teamarealer i henhold til ny organisasjon. Hensikten med utformingen er pilotering og test av effektiv arealbruk før flytting til nye kontorlokaler. Tiltakene skal også lukke eventuelle avvik som identifiseres i løpet av 2024 gjennom medarbeiderundersøkelse og vernerunde (støy, inneklima og fysisk plass). Investeringen antas gjennomført 1. halvår 2024.

**Servicedesk:**

Flere tekniske løsninger benyttet av HDO personell og HDO sin 1. linje servicedesk har nådd den forventede levetid. Det gjennomføres en kontinuerlig oppgradering og mordernisering for å sikre tilgjegelighet og effektivitet.

**Videoløsninger:**

Innenfor området videoløsninger spiller HDO inn behov for investeringsmidler for nasjonal bredding av hodekameraløsningen tatt frem av Sykehuset Innlandet. Dette er et nytt oppdrag gitt til HDO i oppdragsdokument 2023.

## Medielogg

I tråd med oppdragsdokumentet for 2023 har HDO igangsatt anskaffelse av nasjonal medielogg. Av investeringsrammen på 28,75 MNOK godkjent til anskaffelse i 2023 flyttes 8 MNOK til 2024. Investeringene i 2024 vil dekke prosjektgjennomføring (3 MNOK) samt teknisk løsning for lagring med redundans (5 MNOK). Flyttingen av midler er en tilpasning til medieloggprosjektet sin oppdaterte fremdriftsplan som også er koordinert med HDO sitt KAK prosjekt. Midlene tas av rammen for nasjonal medielogg i 2023, slik at det blir et tilsvarende underforbruk i 2023

## Telefoni

HDO tilbyr fra 2023 ny reservetelefonitjeneste til kommune- og spesialisttjenesten, og det er estimert implementering hos 20 AMK- og legevaktsentraler i løpet av 2024. Det er behov for investeringsmidler til innkjøp av teknisk utstyr som inngår i telefonitjenesten som tilbys. Det faktiske behovet for midler avhenger av etterspørsel. Kostnadene dekkes av de kundene som tar løsningen i bruk.

**Kontrollrom**

Dagens kommunikasjonsløsning - ICCS

HDO opplever fortsatt mange henvendelser fra kommune- og spesialhelsetjenesten etter flere operatørplasser i etterkant av pandemien. Det er derfor satt av 2 MNOK til investeringer i nye operatørplasser til dagens ICCS-løsning[[2]](#footnote-3) samt tiltak for sikker og stabil drift. Behovet for investeringsmidler avhenger av faktisk etterspørsel fra tjenesten.

Det planlegges ikke med investeringer i ny funksjonalitet i eksisterende kommunikasjonsløsning i 2024. Innmeldte brukerbehov realiseres i KAK-prosjektet.

Ny kommunikasjonsløsning (KAK)

08. september 2023 signerte HDO kontrakt for en ny kommunikasjonsløsning (KAK 2) med Frequentis AG. Kontraktsigneringen innebærer en vesentlig reduksjon i forventede kostnader tilknyttet prosjektet sammenlignet med tidligere rapporter.

HDO utarbeidet en oppdatert business case (BC 7) som ble godkjent i styresak 34-2023. HDO har lagt BC 7 til grunn for investeringsrammen i 2024. Investeringsrammen dekker leverandørkostnader (29,7 MNOK), etableringskostnader (10,8 MNOK), prosjektgjennomføring (22,9 MNOK) samt usikkerhetspåslag (10,7 MNOK) og er på totalt 76,1 MNOK. Investeringene vil gjennomføres gjennom hele 2024, men vil ikke medføre avskrivninger før sommeren 2025.

HDO gjør oppmerksom på at leverandørkostnadene betales ved oppnådde milepæler. For investeringsbudsjettet i 2024 forventer HDO å motta faktura for ca. 25 % av total kontraktsverdi. Dersom prosjektet gjennomføres med en annen fremdrift enn skissert i kontrakten med leverandør, vil dette påvirke bruken av investeringsmidler.

## Nødnettjenester (radioterminaler):

I påvente av nye krav for brukerutstyr tilknyttet Nødnett (ref. AD sak 023-2023) ble det ikke gjennomført anskaffelse av ny rammeavtale for radioterminaler for helsetjenesten etter at eksisterende avtale gikk ut i mars 2022. Det legges til grunn for budsjett 2024 at krav og ny rammeavtale ferdigstilles slik at HDO kan fortsette sitt planlagte utskiftingsprogram.

I utskiftningsarbeidet legger HDO til grunn at arbeidet med nytt nødnett ligger så langt frem i tid at det er nødvendig å fortsette utskifting av utstyr i dagens Nødnett for å sikre helsetjenesten et sikkert og stabilt kommunikasjonsverktøy. Det vil i arbeidet bli sett på alternativer som kan ivareta fremtidige behov.

## IT infrastruktur og datasenter:

Vinnende KAK-leverandør har kravstilt i sin prosjektplan at IT-plattformen i HDOs datasentre er ferdigstilt innen uke 4 i 2024 jf. styresak 35-2023. Grunnet konkurransegjennomføring, leveringstid og implementering av de tekniske installasjonene gjennomføres derfor bestillingen av teknisk utstyr i 2023 i tråd med beslutning i AD-sak fremlagt 25. september 2023 om omdisponering av investeringsmidler.

Med hensyn til at investeringen nå gjennomføres tidligere enn først forventet er investeringsbehovet i 2024 nedjustert til 4 MNOK. Hensikten med midlene er å dekke eventuelle tilleggsbehov som blir tydeliggjort i spesifikasjonsfasen sammen med KAK-leverandøren Frequentis i løpet av høsten 2023.

## Satsninger i budsjett 2024



Tabell 4 Oversikt over satsninger

Helsesektoren står foran større endringer i arbeidsform, organisering og bruk av teknologi, dette er godt beskrevet i nasjonal helse og sykehusplan og samsvaret godt med globale trender bl.a. i «Hype Cycler» utarbeidet av Gartner. HDO må tilpasse infrastruktur, plattformer, økosystem og tjenesteportefølje for å understøtte fremtidens behov i akuttmedisinsk kjede for kommune- og spesialisthelsetjenesten. Satsninger som krever bruk av investeringsmidler, vil bli fremlagt for godkjenning av HDO sitt styre før investeringer igangsettes.

**Satsning: Etablere** **nasjonalt prehospital datavarehus for styring og forskning**

Med flere nye tjenester med bruk av forskjellige teknologiske løsninger og eventuelle underleverandører, vil det være behov for å kunne sammenstille og aggregere data for styring, evaluering og forskning på tvers av tjenester. HDO har frem til nå tilbudt dette gjennom løsningen Control Room Reporting (CRR) som er spesialutviklet og vedlikeholdt av HDO, men HDO ser at med økt tilfang av tjenester og informasjonskilder samtidig med økt behov for tilgang på informasjon så vil det være formålstjenlig å etablere et datavarehus (DVH) som overbygging på våre tjenester. Et HDO DVH kan gi informasjon til våre kunder, samarbeidspartnere, myndighetsorgan, forskermiljø samt nasjonale aktører innen helsedata som f.eks. helsedataservice i regi av departementet for e-helse.

**Satsning: Forberede HDO økosystem for nytt nødnett og nye tjenester**

Porteføljen for HDO sine tjenester vil øke med nytt nødnett og for å innfri udekkede kommunikasjonsbehov i dagens akuttmedisinske kjede. HDO endres fra å primært tilby en løsning fra en underleverandør til å tilby flere tjenester som settes sammen i større digitale økosystem. Dette krever at HDO etablerer målbilder og nødvendige komponenter for å sikre integrasjon, gjenbruk av felles komponenter (felles i HDO eller nasjonale komponenter) og overordnet prosesstyring på tvers av tjenester. HDO må bygge kompetanse, utarbeide målbilder, anskaffe og implementere integrasjonsplattform i henhold til målbildene.

**Satsning: Logistikkpartner for flere produkter**

Dagens distribuerte kommunikasjonsløsning som benyttes av alle tre nødetater forutsetter en effektiv logistikk av reservedeler når det oppstår feil på maskinvare. HDO ivaretar reservedelshåndtering for alle nødetater fra våre lokaler på Gjøvik og ivaretar distribusjon av disse 24/7. Selv om fremtidens kommunikasjonsløsninger mest sannsynlig vil bli sentraliserte programvareløsninger med forenklet behov for logistikk vil innføringen av wearables, droner, hodekamera, fastmonterte kamera o.l. øke behovet for en nasjonal logistikkpartner. HDO må effektivisere, standardisere og styrke denne funksjonen for å møte fremtidens behov.

S**atsning: Nasjonal porteføljestyring for nødmeldetjenesten**

Eierne har i utkast til målsetting og strategisk utvikling av HDO pekt på bl.a. at *Helseforetaket skal sørge for utvikling av fremtidsrettede, effektive og stabile nødmeldetjenester, og skape merverdi for helseforetak og kommuner.* HDO skal understøtte *gjenbruk av felleskomponenter og sømløs samhandling internt i den medisinske nødmeldetjeneste og på tvers av nødetater*

HDO legger inn en satsning ved å etablere porteføljestyring i HDO med to årsverk, med mulighet for innleie. Dette for å sikre kapasitet til å utvikle konsepter, langtidsplaner, Business Case og løsningsforslag for hele nødmeldetjenesten. Dette vil gi styret og eierne mulighet til å prioritere langsiktig og med perspektiv som understøtter nasjonal samhandling og sammenhengende løsninger mellom spesialist- og kommunehelsetjenesten og til de andre nødetatene.

Satsningen vil bidra til å understøtte eiernes målbilde for HDO. *“Helseforetaket skal sikre at tjenestene som leveres har fremtidsrettede driftskonsept som muliggjør stordriftsfordeler og som støtter økt bredde i porteføljen av tjenester som tilbys nødmeldetjenesten. Det er videre nødvendig at HDO HF deltar i arenaer for informasjonsdeling i helsesektoren og med nødetatene for å understøtte gode sømløse tjenester, samt bidrar i utvikling av nyskapende løsninger i samarbeid med andre helseforetak, kommuner, forskningsmiljø, private aktører og akademia.”*

Årsverkene er nødvendig for å etablere litt kapasitet i HDO, med to ansatte og noe innleie av kapasitet fra akademia, helsetjenesten og evt. konsulentbistand.

**Satsning: Mottak alarmer fra velferdsteknologi**

Alarmer fra velferdsteknologi er viktig og vil bli enda viktigere i fremtiden. Mange alarmer vil ikke være av akutt karakter og kan og bør håndteres i etablerte responssenter, men noen alarmer vil varsle om akutt behov for medisinsk hjelp og bør overføres direkte inn i nødmeldetjenesten. HDO vil etablere en integrasjon med Velferdsteknologisk knutepunkt og tilpasse kommunikasjonsløsningen med grensesnitt til å kunne håndtere varsel fra velferdsteknologi.

**Satsning: Integrasjon og deling av informasjon**

Økt samhandling og deling av informasjon på tvers av nødetatene er viktig. DSB er i ferd med å etablere en pilot på integrasjonsløsning for deling av informasjon. Denne piloten antas å ende opp i et felles punkt for utveksling av informasjon mellom nødetatene. HDO må tilpasse sine løsninger og utvikle en integrasjon mot denne.

# Finansiering

## Brukerfinansiering

I budsjettet for 2024 legger HDO til grunn de prinsipper som er gitt i Oppdragsdokumentet for HDO HF. Brukerfinansieringen tar utgangspunkt i at driftskostnader som er direkte tilknyttet driften av kontrollromsutstyr skal fordeles mellom antall operatørplasser på AMK-, akuttmottak og legevaktsentraler.



Tabell 5 Oversikt over kostnader per operatørplass

Driftskostnaden faktureres de respektive regionale helseforetak månedlig pr. operatørplass som de disponerer og som er tatt i bruk. For kommunehelsetjenesten faktureres hver legevaktsentral/kommune for kostnader relatert til drift- og forvaltning, omregnet til antall innbyggere i kommunen.

Fakturering av forvaltningskostnader faktureres de respektive regionale helseforetak og kommunene etter avtalt modell for brukerbetaling. I budsjettet for 2024 er faktisk antall operatørplasser pr 1. mai 2023 lagt til grunn for fordelingen. Fordelingen av antall operatørplasser mellom kommunehelsetjenesten og spesialisthelsetjenesten er 54/46 i for budsjett 2024. Denne fordeling benyttes også for den andel MVA HDO ikke har fradragsrett for.

Radioterminaler og tilleggstjenester utover basistjenesten, drift og forvaltning av kontrollrom, faktureres de respektive kundene som faktisk kjøper produktene. Produkter og tjenester som regnes som tilleggstjenester er blant annet reservetelefoni, videoløsning og hodekameraer, lydloggtjenester og hjertestarterregister.

 

Tabell 6 Fordeling av brukerfinansiering

## Kontantstrøm og lånebehov

HDO har satt opp kontantstrøm ut fra budsjetterte driftskostnader, avdrag på eksisterende lån og planlagte investeringer. Budsjetterte investeringer for 2024 er 125,4 MNOK. Lånebehov for 2024 er satt til inntil 155 MNOK kr. Lånebehov er redusert med 35 MNOK mot ØLP 2024-2027. Avdragstid for nye lån i 2024 er satt til 5 år, basert på antatt levetid for investeringene. Lånebehov vesentlig høyere enn budsjetterte investeringer i 2024 forklares hovedsakelig med anskaffelse av VMware lisenser til IT-plattformen som anskaffes høsten 2023 hvor det forutsettes at fem års avtalte forskuddsbetales. Det er vurdert at det har en vesentlig økonomisk oppside å inngå en femårs avtale og forskuddsbetale dette i 2023, Foretaket har blant annet fått bistand fra Gartner for å finne optimale finansielle løsningen for denne anskaffelsen. Avtalen blir anskaffet høsten 2023, med estimert verdi på 32,5 MNOK eks. MVA. Likviditetsprognosen per august 2023 tilsier at det er behov for utbetaling av 85 MNOK i februar 2024. Resterende lån på 70 MNOK er det behov for at utbetales i august 2024.

I henhold til Lov om helseforetak (Helseforetaksloven) og HDOs Oppdragsdokument for 2018, kan ikke HDO som helseforetak ta opp egne lån utenfor eiergruppen:

\* Helseforetaksloven: “Foretak kan ikke ta opp lån med mindre det er særskilt fastsatt i vedtektene at det skal ha slik adgang. Nærmere bestemmelser om låneopptak fastsettes i vedtektene.”

\* Fra Oppdragsdokument 2018: “De regionale helseforetakene yter lån i henhold til sin eierandel under forutsetning av at de øvrige RHF yter tilsvarende lån til samme investering.”

Av dette følger at alle investeringer ved implementering av nye systemer som HDO forestår i kommune-helsetjenesten, må gis som lån fra eierne (regionale helseforetakene) og tilbakebetales av kommunene via driftsavtalene med HDO.

 

Tabell 7 Kontantstrøm

1. <https://www.gartner.com/document/4022784?ref=solrAll&refval=377775267&> [↑](#footnote-ref-2)
2. [↑](#footnote-ref-3)